A Ripost írta meg, hogy 72 évesen meghalt Benkő Dániel. A lap információ szerint a lantművész hirtelen rosszul lett, és bár hívtak hozzá segítséget, nem tudták megmenteni az életét. Állítólag előző este mellkasi fájdalomra is panaszkodott.

Az 1947-ben Budapesten született Benkő a Zeneművészeti Főiskola zenetanárképző intézetében végzett, majd a hetvenes évek elején egy lant mesterkurzoson képezte magát. Gitártanár volt, a Zeneakadémia lant professzora, illetve a groznjani nemzetközi lantkurzus és a Kloster-Langwaden zenei vezetőjeként dolgozott. Benkő Dániel 1998-ban megkapta a Magyar Köztársasági Érdemrend tisztikeresztjét.

A kétezres években a kereskedelmi tévécsatornákon is feltűnt: szerepelt a Celeb vagyok, ments ki innen! című realityben, a Vacsoracsatában, és 2009-ben szintén az RTL Klubon indult el a Benkő feleséget keres című műsora.

Kiemelt kép: Szigetváry Zsolt / MTI